अफ़वाहें तरह-तरह की, फिर भी महिला पहलवानों का आंदोलन जारी
Wrestlers Protest Controversy; - BJP Lok Sabha MP and WFI President Brij Bhushan Sharan Singh Wrestlers Sexual Harassment Case महिला पहलवानों को लेकर अब देशभर में अफ़वाहें चल रही हैं। असल बात यह है कि न तो वे आंदोलन से भागी हैं और न ही उन्होंने एफआईआर वापस ली है,
महिला पहलवानों को लेकर अब देशभर में अफ़वाहें चल रही हैं। असल बात यह है कि न तो वे आंदोलन से भागी हैं और न ही उन्होंने एफआईआर वापस ली है, लेकिन जब से महिला पहलवानों ने ड्यूटी जॉइन की है, अफवाह चल निकली है- उन्होंने आंदोलन ख़त्म कर दिया… नाबालिग पहलवान ने अपने आरोप वापस ले लिए हैं। बृजभूषण शरण सिंह बरी हो सकते हैं आदि।
ड्यूटी जॉइन करने वाली पहलवानों ने खुद कहा है- हमने आंदोलन छोड़ा नहीं है। न्याय होने तक हमारा आंदोलन जारी रहेगा। केस भी वापस नहीं लिया है। हमने गृहमंत्री अमित शाह के आश्वासन पर केवल कुछ वक्त दिया है। गृहमंत्री ने साफ़ कहा है कि हर हाल में क़ानून अपना काम करेगा। हमें केवल कुछ वक्त चाहिए जाँच के लिए।
अब सवाल यह है कि पॉक्सो में जब केस दर्ज हो चुका तब भी आरोपी की गिरफ़्तारी क्यों नहीं हुई? सवाल और भी कई हैं, लेकिन जवाब कुछ भी नहीं। कुल मिलाकर कोई सरकार किसी आंदोलन या धरने के आगे झुकना नहीं चाहती। सरकार अब शायद खुद कोई निर्णय लेगी और हो सकता है कि महिला पहलवानों को उस निर्णय में अपने लिए न्याय दिखे!
किसान आंदोलन के दौरान भी यही हुआ था। महीनों तक आंदोलन चलता रहा, लेकिन सरकार नहीं झुकी और आंदोलन ख़त्म होने के बाद एक दिन अचानक सरकार सामने आई और तीनों कृषि संशोधन विधेयक बिना किसी शर्त के वापस ले लिए गए। हो सकता है ऐसा ही कोई निर्णय इस मामले में भी सामने आए।
उधर, सदी के भीषण रेल हादसे में अब तक निर्णय नहीं हो पाया है कि आख़िर दोषी कौन है? गलती किसकी है? हालाँकि इंटरलॉकिंग सिस्टम को ज़िम्मेदार बताया जा रहा है। हो सकता है वही ज़िम्मेदार हो भी।
अब हादसे में मृत 288 लोग तो आकर बताने से रहे कि क्या हुआ था और आखिर क्यों हुआ था! आ भी जाएं तो उन्हें भी कहां पता ही है कि क्या हुआ था उस वक्त! बहरहाल, जाँच चल रही है। कहते हैं सीबीआई जाँच भी होगी। कुछ न कुछ तो निकलेगा ही। आशा तो की ही जा सकती है।
वैसे कई लोग जो इस हादसे के शिकार हुए हैं, लापता भी हैं। कहीं मिल नहीं रहे। कोई नहीं जानता- वे अभी भी रेल डिब्बों के नीचे दबे पड़े हैं या उन्हें ज़िंदा ही किसी वाहन में ठूँस कर फेंक दिया गया और बाद में उनकी मौत हो गई।